《幻居庵观明万历名人分写大方广佛华严经》
清代·汪仲鈖

暑风吹满娑罗径，《华严》墨海探佛乘。阅古奚惭肉眼肉，偷闲却爱净域净。

前贤已往尘劫换，故纸初开墨香迸。译经人称晋法业，补经年记唐证圣。

清凉师疏微可参，金轮帝序秽堪屏。世界真从檐卜藏，光明定有兜罗映。

百年以前道琳出，万历之间宝阁盛。三吴文物借庄严，五载衣粮费千请。

好事当时各擅名，传观我辈尤生敬。寒山弟子赵宦光，笠坞学人文震孟。

松圆诗老钤记亲，雪峤禅师偈语证。余人半为祈功德，或者径欲逃名姓。

闲心无著即为安，公案已添毋乃病。此去中峰去住曾，此经异代迁流更。

十万文同龙树裒，七万字许宜官并。伊余白业久欲专，在家俗缘嗟未竟。

笔聚须弥徒尔为，墨量大海何能称。且领清甘饭后茶，稍闻疏寂花前磬。

重来牢记看经时，屡那白月当炎令。

作者简介：浙江湘乡人，字丰玉。汪孟鋗弟。乾隆十五年举于乡。少即肆力于诗，与兄俱以诗名。酷爱宋黄庭坚、王安石诗，诗作有新意，无江西诗派生硬之习。早卒。有《桐石草堂集》。